
LAUSUNTO
Naisten oikeuksien ja sukupuolten tasa-arvon valiokunta pyytää asiasta vastaavaa talousarvion valvontavaliokuntaa sisällyttämään seuraavan päätöslauselmaesitykseen, jonka se myöhemmin hyväksyy:<RepeatBlock-Dec>
A.	ottaa huomioon, että sukupuolten tasa-arvo on yksi unionin perusarvoista ja että unioni on sitoutunut edistämään tasa-arvoa kaikissa toimissaan Euroopan unionin toiminnasta tehdyn sopimuksen (SEUT) 8 artiklan mukaisesti ja vahvistaa näin sukupuolten tasa-arvon valtavirtaistamisen periaatteen;
B.	ottaa huomioon, että vuoden 2024 tasa-arvoindeksi osoittaa jäsenvaltioiden edistyneen vain vähän, sillä kasvu oli vain 0,8 prosenttia; toteaa, että joillakin osa-alueilla, kuten naisten terveydessä, kehitys on pysähtynyt;
C. 	ottaa huomioon, että inflaatio on lisännyt EIGEn talousarvioon kohdistuvaa painetta ja heikentänyt EIGEn toimintavalmiuksia, minkä seurauksena virasto kärsii henkilöstövajeesta ja toimii pysyvän taloudellisen paineen alla;
1.	muistuttaa, että EIGE perustettiin tukemaan ja vahvistamaan sukupuolten tasa-arvon edistämistä unionissa tarjoamalla riippumatonta, laadukasta tutkimusta ja vertailukelpoista tietoa, auttamaan EU:n toimielimiä ja jäsenvaltioita valtavirtaistamaan sukupuolten tasa-arvon kaikissa toimintapolitiikoissaan ja torjumaan sukupuoleen perustuvaa syrjintää;
2.	toistaa parlamentin pyynnön lisätä EIGEn rahoitusta ja henkilöstömäärää, koska teknistä apua koskevien pyyntöjen määrä on kasvanut samoin kuin toimintakustannukset;
3.	panee merkille, että EIGEn työohjelmaa koskeva talousarvion toteutusaste on jatkuvasti pysynyt 95 prosentissa ja se on saavuttanut sille tarkistetussa vuosien 2024–2026 ohjelma-asiakirjassa asetetut tavoitteet huolimatta henkilöstövajeesta ja määrärahasiirtojen suuresta määrästä; toteaa lisäksi Euroopan tilintarkastustuomioistuimen vahvistaneen, että EIGEn tilinpäätös antaa oikeat ja riittävät tiedot sen taloudellisesta asemasta.
</RepeatBlock-Dec>

